3. การประกอบธุรกิจของแต่ละกลุ่มธุรกิจ

3.1 ลักษณะผลิตภัณฑ์หรือบริการธุรกิจ

  บริษัท โรงพยาบาลบำรุงราษฎร์ จำกัด (มหาชน)
  เป็นผู้ดำเนินกิจการโรงพยาบาลบำรุงราษฎร์ในกรุงเทพมหานคร และเป็นผู้ที่ทำรายได้หลัก
  คิดเป็นร้อยละ 97.6 ของรายได้รวมทั้งหมด

  การบริการของโรงพยาบาล ซึ่งดำเนินงานด้วยระบบสารสนเทศทางการแพทย์ Hospital2000
  ที่ทันสมัย สามารถแบ่งได้ดังต่อไปนี้

  1. การบริการผู้ป่วยนอก มีคลินิกตรวจผู้ป่วย135 ห้อง และศูนย์บริการผู้ป่วยนอกจำนวน 33 ศูนย์
  สามารถรองรับผู้ป่วยนอกได้ 3,500 คนต่อวัน รายละเอียดของศูนย์ มีดังต่อไปนี้

  ---------------------------------- ------------------------------------
  • คลินิกเต้านม                        • ศูนย์ตา, หู, คอ, จมูก

  • ศูนย์รักษาผู้มีบุตรยาก/นวบุตร            • แผนกกายภาพบำบัด

  • ศูนย์ไตเทียม                        • ศูนย์ตรวจสมรรถภาพการทำงานของปอด

  • แผนกจิตเวช                        • ศูนย์ตรวจสุขภาพ

  • ศูนย์เลเซอร์สายตา                   • แผนกประสาทวิทยา

  • ศูนย์เลเซอร์ผิวหนัง                   • ศูนย์วินิจฉัยโดยการส่องกล้อง

  • แผนกทางเดินปัสสาวะ                 • ศูนย์ทางเดินอาหาร-ตับ

  • ศูนย์ศัลยกรรมตกแต่ง                  • แผนกพยาธิวิทยา

  • ศูนย์ทันตกรรม                       • ศูนย์ศัลยกรรมออร์โธปิดิกส์

  • แผนกรังสีวิทยา                      • ศูนย์เบาหวาน

  • ศูนย์สูติ-นรีเวช                      • ศูนย์เวชศาสตร์การบิน

  • ศูนย์ผิวหนัง                         • ศูนย์ส่งเสริมพัฒนาการเด็กพิเศษ

  • ศูนย์กุมารเวช                       • ศูนย์ฟื้นฟูสมรรถภาพ

  • ศูนย์หลอดเลือดสมอง                  • ศูนย์คุณภาพการนอนหลับ

  • ศูนย์ภูมิแพ้                          • ศูนย์หัวใจ

  • ศูนย์ฉุกเฉิน                         • ศูนย์มะเร็งฮอไรซัน

  • ศูนย์อายุรกรรม/ศัลยกรรม              
  ---------------------------------- ------------------------------------

  2 การบริการผู้ป่วยใน มีจำนวนเตียง 554 เตียง โดยที่ ณ วันที่ 31 ธันวาคม 2548
  โรงพยาบาลมีเตียงพร้อมให้บริการ จำนวน 457 เตียง

  3 การพยาบาลฉุกเฉินและห้องผ่าตัด มีแผนกผู้ป่วยฉุกเฉิน ซึ่งเปิดบริการตลอด 24 ชั่วโมง
  พร้อมด้วยคณะแพทย์เฉพาะทาง และมีห้องผ่าตัดจำนวน 19 ห้อง
  ที่เพียบพร้อมด้วยเครื่องมือและอุปกรณ์ที่ทันสมัย

  บริษัทฯมีแผนที่จะขยายพื้นที่การให้บริการ เพื่อรองรับผู้ป่วยที่เพิ่มขึ้น สำหรับอีก 5-7 ปีข้างหน้า
  โดยบริษัทฯอยู่ระหว่างการก่อสร้างอาคารใหม่สูง 22 ชั้น ซึ่งเมื่อเปิดให้บริการเต็มที่
  จะสามารถรองรับผู้ป่วยนอกได้ถึง 5,500 คนต่อวัน ในขณะเดียวกัน
  บริษัทฯจะสามารถปรับพื้นที่ที่ให้บริการสำหรับผู้ป่วยนอกปัจจุบันในอาคารเดิม
  ให้เป็นพื้นที่สำหรับบริการผู้ป่วยในได้ ซึ่งจะทำให้บริษัทฯมีจำนวนเตียงให้บริการทั้งสิ้น 700 เตียง
  บริษัทฯ จะเริ่มเปิดบริการตึกใหม่ทีละชั้น ตามความต้องการที่เพิ่มขึ้น
  โดยจะเริ่มเปิดให้บริการในปี 2549

  ในปี 2548 บริษัทฯได้ทำการรักษาผู้ป่วยทั้งสิ้นกว่าหนึ่งล้านคน โดยที่ฐานลูกค้าของโรงพยาบาล
  สามารถแบ่งได้ 2 วิธี ดังต่อไปนี้

  1. ผู้ป่วยในและผู้ป่วยนอก (% ของรายรับรวม)

  -----------------------------------------------------------------------
  []

  -----------------------------------------------------------------------

  ข้อมูล ณ วันที่ 31 ธันวาคม 2548

  2. ผู้ป่วยในประเทศและผู้ป่วยต่างประเทศ

  ในปี 2548
  โรงพยาบาลบำรุงราษฎร์ในกรุงเทพมหานครได้ให้บริการรักษาผู้ป่วยชาวต่างชาติจากกว่า 190
  ประเทศ รวม 400,000 คน โดยที่รายรับของบริษัทฯ สามารถแบ่งได้ ดังต่อไปนี้ (%
  ของรายรับรวม)

  -----------------------------------------------------------------------
  []

  -----------------------------------------------------------------------

  ข้อมูล ณ วันที่ 31 ธันวาคม 2548

 

3.2 ภาวะอุตสาหกรรมและการแข่งขัน

  ณ สิ้นปี 2546 ประเทศไทยมีโรงพยาบาลเอกชนทั้งสิ้น 346 แห่ง โดยที่ 100 แห่ง
  อยู่ในกรุงเทพมหานคร
  การให้บริการของธุรกิจการแพทย์ในประเทศมีปริมาณมากกว่าความต้องการของผู้ป่วยที่มีอยู่
  แม้ว่าปริมาณความต้องการได้เพิ่มมากขึ้นตามภาวะเศรษฐกิจที่ฟื้นตัวดีขึ้นตามลำดับ ในขณะเดียวกัน
  โรงพยาบาลเอกชนในกรุงเทพมหานครก็มีการปรับปรุงอย่างต่อเนื่อง
  ทั้งในด้านคุณภาพของการบริการ และการตกแต่งโรงพยาบาล
  เพื่อยกระดับความสามารถในการแข่งขันของตนเอง อย่างไรก็ตาม
  อุตสาหกรรมการแพทย์เอกชนในประเทศไทย เป็นการแข่งขันแบบไม่สมบูรณ์ (fragmented
  market) และมีโรงพยาบาลเอกชนเพียงไม่กี่โรงพยาบาล ที่มีบริการทางการแพทย์ครบทุกสาขา
  และสามารถตอบสนองความต้องการของคนไข้ชาวต่างชาติเช่นเดียวกับบริษัทฯ

  นอกจากนี้ เนื่องจากลูกค้าชาวต่างชาติของบริษัทฯ ทำรายได้ให้กับบริษัทฯ
  ประมาณครึ่งหนึ่งของรายได้ทั้งหมด ดังนั้น
  บริษัทฯจึงไม่ได้เพียงแต่แข่งขันกับโรงพยาบาลในประเทศไทยเท่านั้น
  แต่ยังต้องแข่งขันกับโรงพยาบาลในประเทศในภูมิภาคนี้ เช่น สิงค์โปร์ มาเลเซีย และ อินเดีย
  ซึ่งแต่ละประเทศ ก็มีการปรับตัวเพื่อการแข่งขันที่สูงขึ้นเช่นกัน

  กลยุทธ์ในการแข่งขันของบริษัทฯ คือการรักษาคุณภาพในการบริการที่เป็นเลิศและแตกต่าง
  ซึ่งรวมถึงการที่โรงพยาบาลบำรุงราษฎร์เป็นโรงพยาบาลแห่งแรกในเอเชียและแห่งเดียวในประเทศไทยที่ได้รับการรับรองคุณภาพโรงพยาบาลระดับสากล
  (JCIA) นอกจากนี้ บริษัทฯ
  มีนโยบายในการกำหนดราคาอยู่ในระดับเดียวกับโรงพยาบาลเอกชนชั้นนำในประเทศและขณะเดียวกันเป็นราคาที่แข่งขันได้ในภูมิภาคเอเชีย

  สำหรับการแข่งขันในระดับภูมิภาค
  นอกจากการรักษาคุณภาพและการกำหนดราคาดังที่กล่าวข้างต้นแล้ว
  บริษัทฯมีแผนที่จะรักษาความเป็นผู้นำในอุตสาหกรรมโดยการขยายการให้บริการของโรงพยาบาลไปยังตลาดกลุ่มเป้าหมายอื่นผ่านการลงทุนในโรงพยาบาลในต่างประเทศ
  ซึ่งปัจจุบันรวมถึงประเทศ ฟิลิปปินส์ และตะวันออกกลาง นอกจากนี้
  บริษัทฯได้ตั้งสำนักงานตัวแทนในต่างประเทศ
  และมีการจัดตั้งศูนย์บริการผู้ป่วยต่างชาติอย่างเป็นทางการ
  เพื่ออำนวยความสะดวกให้แก่คนไข้ชาวต่างชาติ
  อีกทั้งเป็นศูนย์รับผู้ป่วยที่ได้รับคำแนะนำจากแพทย์โรงพยาบาลอื่นให้มารับการรักษาเฉพาะทาง
  (Tertiary Referral Center) จากทั้งในและนอกประเทศ

กลุ่มผู้ป่วยเป้าหมาย

  กลุ่มผู้ป่วยเป้าหมายภายในประเทศ คือผู้ป่วยชาวไทยระดับกลางจนถึงระดับบน

  สำหรับกลุ่มผู้ป่วยหลักจากต่างประเทศนั้น สามารถแบ่งได้เป็น 2 ประเภท
  คือชาวต่างชาติที่อยู่ในประเทศไทย ซึ่งมีอยู่ประมาณ 3
  ล้านคนในเขตกรุงเทพฯและปริมณฑลและชาวต่างชาติที่ทำงานอยู่ในภูมิภาคเอเชีย
  (Expatriates) และอีกประเภทหนึ่ง
  คือชาวต่างชาติจากประเทศที่มาตรฐานการรักษาพยาบาลยังไม่ดีพอ
  ประเทศที่มีค่าใช้จ่ายในการรักษาพยาบาลสูง
  หรือประเทศที่ต้องรอนานในการรับการรักษาพยาบาล

  นอกจากนี้โรงพยาบาลยังมีกลุ่มผู้ป่วยที่เป็นผู้ป่วยจากบริษัทประกันและจากโรงพยาบาลอื่นที่ส่งผู้ป่วยมาให้
  (Referral Patient) ทั้งจากในประเทศและจากต่างประเทศ

การจำหน่ายและช่องทางการจำหน่าย

  ด้วยชื่อเสียงของโรงพยาบาลบำรุงราษฎร์ที่สะสมมากว่า 25 ปี
  ทั้งในด้านการให้บริการรักษาโรคอย่างครบวงจรและการรักษาโรคที่มีความซับซ้อน
  โรงพยาบาลมีเครือข่ายในการรับผู้ป่วยจากโรงพยาบาลทั้งในประเทศและจากต่างประเทศ
  นอกจากนี้โรงพยาบาลยังมีสัญญากับบริษัทคู่สัญญา ในการที่จะให้บริการแก่บุคลากรของบริษัทนั้นๆ
  และมีสัญญากับบริษัทประกันภัยต่าง ๆ อีกประมาณ 1,000 แห่ง

  สำหรับตลาดต่างประเทศ บริษัทฯ ได้แต่งตั้งสำนักงานตัวแทน 12 แห่งใน 11 ประเทศ

3.3 การจัดหาผลิตภัณฑ์หรือบริการ

ปริมาณการให้บริการสูงสุด

  ณ วันที่ 31 ธันวาคม

  ----------------------------- ------------- -------------- --------------
  คนไข้ใน                        2548          2547           2546

  จำนวนเตียงที่มี                   554           554            554

  จำนวนเตียงที่พร้อมให้บริการ         457           442            405

  อัตราความสามารถในการให้บริการ*   166,805       161,772        147,825

  อัตราการครองเตียง (เตียง)        123,202       120,888        111,866

  อัตราการครองเตียง (ร้อยละ)       73.85         74.73          75.67
  ----------------------------- ------------- -------------- --------------

*อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

ณ วันที่ 31 ธันวาคม

  -------------------------------- ------------ ------------ ------------
  คนไข้นอก                          2548         2547         2546

  ความสามารถในการให้บริการต่อวัน (คน)  3,500        3,500        3,500

  จำนวนผู้ป่วยนอกเฉลี่ยต่อวัน (คน)        2,768        2,686        2,437

  อัตราเฉลี่ยการใช้บริการ (ร้อยละ)       79.09        76.76        69.63
  -------------------------------- ------------ ------------ ------------

  เนื่องจากปริมาณคนไข้ของโรงพยาบาลเพิ่มขึ้นอย่างต่อเนื่อง
  โรงพยาบาลจึงอยู่ระหว่างการสร้างอาคารใหม่ 22 ชั้นเพื่อรองรับความต้องการที่เพิ่มขึ้น
  รายละเอียดของโครงการ อยู่ในหัวข้อที่ 6 โครงการในอนาคต

วัตถุดิบและผู้จัดจำหน่ายวัตถุดิบ

  วัตถุดิบที่สำคัญของธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
  บริษัทมีนโยบายการจัดหาวัตถุดิบจากบริษัทที่มีสำนักงานในประเทศ โดยมีผู้จัดจำหน่ายมากกว่า
  500 ราย โรงพยาบาลจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์
  นอกจากนี้ บริษัทมีระบบการบริหารจัดการในการจัดซื้อ
  และการสำรองสินค้าคงคลังที่มีประสิทธิภาพ ซึ่งรวมถึงการประเมินความเหมาะสมในด้านราคา
  ประสิทธิภาพ และคุณภาพของสินค้า

ผลกระทบต่อสิ่งแวดล้อม

  โรงพยาบาลบำรุงราษฎร์ ได้ตระหนักและให้ความสำคัญต่อการอนุรักษ์พลังงาน สิ่งแวดล้อม
  และทรัพยากรธรรมชาติ เป็นอย่างยิ่ง โดยบริษัทมีนโยบายสิ่งแวดล้อม ที่ ให้พนักงานทุกคน
  ช่วยกันอนุรักษ์สิ่งแวดล้อมและทรัพยากรธรรมชาติ อีกทั้งมุ่งเน้นสนับสนุนกิจกรรมต่างๆ
  เพื่อรักษาไว้ซึ่งความปลอดภัยขององค์กรและชุมชน
  และมีการใช้ทรัพยากรอย่างมีประสิทธิภาพซึ่งรวมถึงการประหยัดพลังงาน นอกจากนี้
  พนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามนโยบายสิ่งแวดล้อมของโรงพยาบาล